نماز کے ماسوا آنحضرتﷺ کا ہر قول اور ہر فعل صحابہؓ کی نگاہ میں تھا ، حضرت انسؓ نے دس سال آنحضرتﷺ کی خدمت انجام دی تھی اور ہمیشہ ہی ساتھ رہے تھے ، ایسی حالت میں رسول اللہ ﷺ کا کوئی عمل ایسا نہ تھا جو حضرت انسؓ سے مخفی رہ سکتا،آنحضرتﷺ جو کچھ ارشاد فرماتے یا اپنے طریق عمل سے کسی امر کو ثابت کرتے تو حضرت انسؓ اس کو اپنے حافظہ کے سپرد کر دیتے تھے،جب اس قسم کی کوئی صورت پیش آتی تو قوت حافظہ سے اپنی امانت طلب کرتے اور اس پر اس کو منطبق کرتے تھے،خلیفہ دمشق نے حضرت انسؓ کو شام میں طلب کیا تھا ، وہاں سے واپسی کے وقت عین التمرمیں قیام کرنا چاہا ، شاگردوں اورجان نثاروں کو آمد آمد کی خبر پہلے سے معلوم ہو چکی تھی اور وہ لوگ عین التمر میں موجود تھے ، آبادی سے باہر ایک میدان پڑتا ہے ، انسؓ بن مالک کا اونٹ اسی طرف سے آرہا تھا ، نماز کا وقت تھا اور انسؓ بن مالک چوپایہ کے پیٹھ پر خالق دوجہاں کی حمد وستائش کر رہے تھے،لیکن اونٹ قبلہ رخ نہ تھا،تلامذہ نے تو استعجاب کے لہجہ میں پوچھا کہ آپ کس طرح نماز پڑھ رہے ہیں،حضرت انسؓ نے فرمایا اگر میں نے آنحضرتﷺ کو اس طرح نماز پڑہتے ہوئے نہ دیکھا ہوتا تو میں کبھی نہ پڑھتا ۔
Entity: دمشق — Type: /location/city, /location